Voivod

Hudobné pôsobenie skupiny

Voivod sa sformovali v meste Jonquière, provincia Quebec. Ich prvou oficiálnou nahrávkou (1983) bola účasť na kompilácii Metal Massacre 5 firmy Metal Blade Records s piesňou „Condemned to the gallows“. Toto hudobné vydavateľstvo vydalo roku 1984 aj ich debutový album War and Pain. V hudbe sa dajú vystopovať vplyvy punku, hrmotného hard rocku Motörhead či strašidelného black metalu Venom. Ale už od začiatku je hlavným poznávacím znakom Piggyho gitara. Podľa jej psycho-space zvuku sa Voivod identifikuje vo svete heavy metalu. Za povšimnutie stoja skladby „Voivod“, „War and pain“, „Live for violence“.
Druhý album Rrroooaaarrr (1986-Noise Records) je ich asi najmenej počúvateľnou nahrávkou. Kapela zabrúsila do thrash metalu, vokalista Snake tlačí svoj prejav do deathového growlingu, celá platňa pôsobí dojmom chaotického hrmotu, v ktorom vyčnieva úžasná Piggyho gitara.
V roku 1987 vychádza u nemeckého metalového vydavateľstva Noise Records aj ich ďalší album Killing Technology. Nevýrazný obal ukrýva zmes thrash metalu („Tornado“), progresívneho rocku („Forgotten in space“), ukričaného punkového vokálu („Ravenous Medicine“) a Piggyho gitarovej hry. Nahrávka predstavuje Voivod už ako skupinu vyzretých muzikantov, no jej zvuková kvalita je nedostatočná.
Štvrtý album Dimension Hatross (1988-Noise Records) patrí medzi to najlepšie čo kvarteto z quebecského regiónu vytvorilo. Ide o vyspelý progresívny psycho-space metal od prvej po poslednú sekundu. Nevídané novátorstvo nemalo na vtedajšej svetovej metalovej scéne obdobu. Album obsahuje aj koververziu znelky animovaného seriálu Batman. V tomto období našli Piggymu nádor na mozgu, ktorého následná liečba bola úspešná.
Roku 1989 Voivod prestupujú k veľkému vydavateľstvu MCA a vydávajú svoju komerčne najúspešnejšiu nahrávku Nothingface. Je na nej koververzia skladby „Astronomy Domine“ z albumu The Piper at the Gates of Dawn skupiny Pink Floyd. Na turné im robia predkapelu aj Soundgarden či Faith No More. Pre mnohých fanúšikov je práve Nothingface najlepším albumom.
Pravdepodobne pod vplyvom tlaku hudobného vydavateľstva MCA skupina Voivod v roku 1991 nahráva Angel Rat, ktorý prináša ústup z metalových pozícii a pokus o rockový sound prístupnejší poslucháčom veľkých amerických rádií. Na albume je síce niekoľko priamočiarych songov („Panorama“, „The Prow“), ale stále je tam typický psycho-space feeling Voivod, s ktorým sa u väčšinového publika uspieť nedá. A taký bol aj výsledok, basgitarista Blacky kapelu opustil na protest hneď po nahrávaní a u MCA pochopili, že toto združenie hudobníkov im doláre neprinesie.
Ako kompenzácia za prestup od Noise k MCA vychádza u nemeckého labelu v r. 1992 výberovka z prvých šiestich albumov Best of.
Poslednú nahrávku pre MCA The Outer Limits (1993) Voivod nahrali so štúdiovým basgitaristom. Album je návratom do čias Nothingface a veľmi vydareným. Obsahuje najdlhšiu 17 minútovú skladbu kapely („Jack Luminous“), aj ďalšiu koververziu skladby skupiny Pink Floyd „The Nile Song“ zo sountracku k filmu More.
V roku 1994 vychádza album coververzií skladieb Venom In The Name Of Satan, na ktorý prispeli Kreator, Anathema, Paradise Lost ale aj Voivod („In League with Satan“). Vnútorné problémy v skupine vyusťujú v odchod speváka Snake-a a v hlboké zamyslenie sa zvyšných členov Piggy-ho a Away-a nad budúcnosťou Voivod.